KOMISIJAS ĪSTENOŠANAS REGULA (ES) 2023/116

(2023. gada 16. janvāris),

ar ko attiecībā uz darbīgās vielas oksamila apstiprinājuma perioda pagarināšanu groza Īstenošanas regulu (ES) Nr. 540/2011

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 17. panta pirmo daļu,

tā kā:

(1) Komisijas Īstenošanas regulas (ES) Nr. 540/2011 (2) pielikuma A daļā noteiktas darbīgās vielas, kuras uzskata par apstiprinātām saskaņā ar Regulu (EK) Nr. 1107/2009.

(2) Ar Komisijas Īstenošanas regulu (ES) 2021/2068 (3) darbīgās vielas oksamila apstiprinājuma periods tika pagarināts līdz 2023. gada 31. janvārim.

(3) Pieteikums uz darbīgās vielas oksamila apstiprinājuma atjaunošanu tika iesniegts saskaņā ar Komisijas Īstenošanas regulu (ES) Nr. 844/2012 (4).

(4) Lai gan Eiropas Pārtikas nekaitīguma iestādes secinājums (5) par darbīgās vielas oksamila novērtējumu ir pieejams un Komisija ir sākusi diskusijas ar Augu, dzīvnieku, pārtikas aprites un dzīvnieku barības pastāvīgā komiteju, joprojām ir gaidāms, ka apstiprinājuma periods, visdrīzāk, beigsies, pirms tiks pieņemts lēmums par tā atjaunošanu. Gan iepriekš minētā dēļ, gan no pieteikuma iesniedzēja neatkarīgu iemeslu dēļ šīs vielas apstiprinājuma periodu ir nepieciešams uz ierobežotu laikposmu pagarināt, lai būtu iespējams pabeigt novērtēšanas procesu, kurš vajadzīgs, lai varētu pieņemt lēmumu par pieteikumu uz apstiprinājuma atjaunošanu.

(5) Ja Komisijai ir jāpieņem regula, ar kuru oksamila apstiprinājumu paredz neatjaunot, jo nav izpildīti apstiprināšanas kritēriji, Komisijai, izvēloties attiecīgo vēlāko datumu, par apstiprinājuma termiņa beigu datumu jānosaka vai nu tas pats datums, kurš bijis noteikts pirms šīs regulas pieņemšanas, vai datums, kurā stājas spēkā regula, ar ko darbīgās vielas apstiprinājums netiek atjaunots. Ja Komisijai ir jāpieņem regula, ar kuru paredz atjaunot oksamila apstiprinājumu, Komisija atbilstoši apstākļiem centīsies noteikt agrāko iespējamo piemērošanas datumu.

(6) Tāpēc būtu attiecīgi jāgroza Īstenošanas regula (ES) Nr. 540/2011.

(7) Ņemot vērā to, ka pašreizējais oksamila apstiprinājuma termiņš beidzas 2023. gada 31. janvārī, šai regulai būtu jāstājas spēkā pēc iespējas drīzāk.

(8) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Īstenošanas regulas (ES) Nr. 540/2011 pielikuma A daļas 116. rindas “Oksamils” sestajā slejā “Apstiprināšanas termiņa beigas” datumu aizstāj ar “2023. gada 31. oktobris”.

2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2023. gada 16. janvārī Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(3) Komisijas Īstenošanas regula (ES) 2021/2068 (2021. gada 25. novembris), ar ko attiecībā uz apstiprinājuma periodu pagarināšanu darbīgajām vielām benfluralīnam, dimoksistrobīnam, fluazināmam, flutolanilam, mekopropam-P, mepikvatam, metirāmam, oksamilam un piraklostrobīnam groza Īstenošanas regulu (ES) Nr. 540/2011 (OV L 421, 26.11.2021., 25. lpp.).

(4) Komisijas Īstenošanas regula (ES) Nr. 844/2012 (2012. gada 18. septembris), ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

Īstenošanas regulu (ES) Nr. 844/2012 Komisijas Īstenošanas regula (ES) 2020/1740 (OV L 392, 23.11.2020., 20. lpp.) gan atcēla, tomēr Īstenošanas Regulā (ES) Nr. 844/2012 izklāstītie noteikumi par darbīgo vielu apstiprinājuma atjaunošanu joprojām tiek piemēroti saskaņā ar Īstenošanas regulas (ES) 2020/1740 17. pantu.

(5) EFSA (Eiropas Pārtikas nekaitīguma iestāde), 2022. Conclusion on the peer review of the pesticide risk assessment of the active substance oxamyl. EFSA Journal 2022; 20(5):7296. https://doi.org/10.2903/j.efsa.2022.7296.